Поштоване колеге,

Дана 20.07.2016. одржана је седница Комисије за спровођење Националне стратегије реформе правосуђа за период 2013. – 2018. на којој је под тачком 3 дневног реда размотрена *Анализа положаја судија прекршајних судова у Републици Србији* и *Извештај радне групе за измену нормативног оквира ради унапређења положаја судија прекршајних судова и судија Прекршајног апелационог суда* ( извештај смо вам послали у претходном мејлу којим смо тражили мишљење и подршку за препоручене иницијативе ). Анализу и извештај је припремила Радна група за измену нормативног оквира ради унапређења положаја судија прекршајних судова коју је, Одлуком формирала Комисија за спровођење Националне стратегије реформе правосуђа, дана 27.06. 2014.

Активно учешће у раду Комисије су узели **Милан Мариновић ( председник радне групе ), Зоран Пашалић ( председник Главног одбора Удружења судија прекршајних судова које је и поднели иницијативу за изједначавање положаја и статуса судија прекршајних судова и Прекршајног апелационог суда ) и Мирјана Николић ( члан радне групе и генерални секретар Удружења ).** Након исцрпног излагања извештаја радне групе која је констатовала стварне проблеме судија прекршајних судова са посебним апострофом на неуједначен положај судија прекршајних судова са судијама других судова опште и посебне надлежности као и неуједначен положај судија Прекршајног апелационог суда са другим судијама судова републичког ранга, отворена је дискусија у вези ове теме. Мишљења, чланова комисије, су различита па чак и подељена у вези са статусом ( у нормативном смислу ) судија прекршајних судова и Прекршајног Апелационог суда. Уз сву изнету аргументацију успели смо да постигнемо консензус око овог питања и већином гласова је **извештај усвојен** и послат Министарству правде, на даље поступање и Врховном касационом суду на разматрање.

Како вам је познато и како смо вас у претходној кореспонденцији информисали, предлог радне групе је да се, изменом Закона о судијама изједначе коефицијенти за обрачун зарада судијама прекршајних судова са коефицијентом судија основних судова, а коефицијент судијама Прекршајног апелационог суда са коефицијентом судија других судова републичког ранга.

Све напред наведено, у пракси, значи да је сада на Министарству правде, као предлагачу Закона о судија и самим тим и изменама Закона о судијама, да спроведе законску процедуру. Имамо уверавања да ће се у што краћем року ући у процедуру.

Са поштовањем,

Мирјана Николић

Генерални секретар Удружења.